Arabianrannassa jouluaattona pojan surmannut syyllistyi murhaan, mutta ei ymmärtänyt tekoaan – oikeus: on tahdonvastaisen hoidon tarpeessa - Kotimaa - Turun Sanomat
Arabianrannan murhaoikeudenkäynti pidettiin suljetuin ovin heinäkuussa Helsingissä. Jutun syyttäjä, kihlakunnansyyttäjä Eija Velitski ja puolustuksen asianajaja Jarkko Jaatela keskustelivat ennen oikeudenkäynnin alkua.
Kotimaa | Lännen Media | 30.7.2019 15:18 | 0
Päivitetty 30.7.2019 16:42
Tiistai-iltapäivällä antamassaan ratkaisussa käräjäoikeus katsoi miehen syyllistyneen murhaan, mutta hänet jätettiin syyntakeettomuuden vuoksi tuomitsematta rangaistukseen.
Rangaistukseen tuomitseminen edellyttää syyntakeellisuutta.
Oikeus arvioi, että teko oli erityisen raaka ja julma ja kokonaisuus arvioiden törkeä. Näyttöä ei kuitenkaan esitetty sille, että teko olisi ollut suunniteltu.
Jutun syyttäjä, kihlakunnansyyttäjä Eija Velitski kertoo, että käräjäoikeus päätyi rikosnimikkeen osalta samaan, mitä hän ajoi.
– Oikeudenkäynnissä asia käytiin aika perusteellisesti läpi. Tuomio on juuri sellainen, mitä odotinkin, Velitski sanoo.
Lännen Media ei julkaise syylliseksi todetun nimeä uhrin omaisten suojelemiseksi ja siksi, että mies todettiin syyntakeettomaksi. Lännen Media ei tiistaina tavoittanut miehen puolustusasianajajaa.
Arabianrannan henkirikoksen oikeuskäsittely pidettiin Helsingin käräjäoikeudessa heinäkuun puolessavälissä.
Oikeudenkäynnin tauolla Velitski kuitenkin kertoi, että murhasta syytetty mies oli mielentilatutkimuksessa todettu syyntakeettomaksi, eli hän ei ymmärtänyt tekoaan.
Miehen puolustus vahvisti tämän ja lisäsi, että oikeudessa mies tunnusti tappaneensa pojan mutta kiisti murhasyytteen.
Lisäksi kaikki oikeudenkäyntiä koskevat asiakirjat salattiin. Laajaa salausta oli pyytänyt pojan omaiset siksi, ettei jutun julkinen käsittely aiheuttaisi perheelle lisäkärsimystä. Surmatulla on muun muassa alaikäinen sisarus.
Syyttäjä Velitski arvioi jälkikäteen, että jutun laaja salaus oli tarpeen, koska jutussa käsiteltiin toistuvasti joko uhrin tai syytetyn perheen sisäisiä asioita tai terveystietoja.
– Prosessia olisi ollut hyvin vaikea käydä, jos olisi joutunut koko ajan miettimään, mitä voi kysyä ja mitä ei, jottei ilmi tulisi jotain sellaista, joka onkin salaista tietoa, sanoo Velitski.
Oikeus määräsi miehelle maksettavaksi yhteensä lähes 54 000 euroa erilaisia kärsimys- tai kulukorvauksia.
Päivitetty 30.7.2019 kello 16.15: Syyttäjän kommentit lisätty, lisäksi täydennetty tietoja käräjäoikeuden ratkaisusta.